Jasurbek Jaloliddinov. Jasurbek Jaloliddinov (2002-yil 15-may, Navoiyda tugʻilgan) – oʻzbekistonlik professional futbolchi, Ozarbayjon Premyer-ligasida ishtirok etuvchi „Sumgayit“ klubi tarkibida o'ynagan. Yarim himoyachi ampulasida oʻynaydi. U The Guardian nashrining „Next Generation 2019“ (Keyingi avlod 2019) roʻyxatiga kiritilgan. Jamoalardagi faoliyati. Bunyodkor. Jasurbek Jaloliddinov 2018-yilning 2-avgust kuni Bunyodkorning asosiy tarkibida Oʻzbekiston Superligasining Qoʻqon-1912 klubiga qarshi oʻyinida debyut qildi va Oʻzbekiston chempionati oliy ligasi tarixidagi eng yosh futbolchiga aylandi (debyut paytida u 16 yoshda edi). 2019-yil 6-aprel kuni Navbahorga qarshi oʻyinda klub safidagi ilk golini urdi. 2019-yil oktyabr oyida u The Guardian gazetasi tomonidan tuzilgan 2002-yilda tugʻilgan „Jahon futbolining 60 ta eng yaxshi yosh iqtidori“ roʻyxatiga kiritildi. Lokomotiv (Moskva). 2020-yilning 29-iyul kuni Moskvaning „Lokomotiv“ klubiga oʻtdi. „Temiryoʻlchilar“ bilan shartnoma besh yilga moʻljallangan. Ikki oyni klubda oʻtkazgan Jasur hech qachon maydonga tushmadi, zaxirada bor yoʻgʻi 2 oʻyin bor edi. 2021-yilning 26-yanvarida „Lokomotiv“ bilan shartnoma bekor qilingani maʼlum boʻldi. 2020-yilning 13-oktyabr kuni Jasurning Tambov klubiga ijaraga berilgani maʼlum boʻldi. Lekin Jasur ham yangi klubida oʻynamadi, 5 ta oʻyinni zaxirada oʻtkazdi. 2021-yilning 6-mart kuni u Oʻzbekistonning Andijon klubi bilan 2022-yilning dekabrigacha shartnoma imzoladi. shu yilning yozgi transfer oynasi vaqtida Toshkentning „Lokomotiv“ klubi safiga oʻtdi. 2022-yil yangi mavsum oldidan Qozogʻistonning „Qayrat“ klubi safiga oʻtdi. 2022-yilning 7-iyulida Qayrat jamoasi Jaloliddinovning ijara muddati tugaganini va Toshkentning „Lokomotiv“ jamoasiga qaytganini tasdiqlagan. 2024-yilgi mavsum oldidan erkin agentga aylangan Jasur Fargʻonaning „Neftchi“ klubi bilan ikki yillik shartnoma imzolagan. Terma jamoa. Jaloliddinov futbol boʻyicha Oʻzbekiston milliy terma jamoasi safida 2020-yilning 23-fevral kuni Belarusga qarshi oʻrtoqlik uchrashuvida debyut qilgan edi. Hayoti. Jasurbek Jaloliddinov 2022-yil 30-iyun Oʻzbekiston Respublikasi Prezidenti Shavkat Mirziyoyev tomonidan „Kelajak bunyodkori“ medali bilan taqdirlangan. Eslatmalar.